KOMMISSIONENS FORORDNING (EF) Nr. 1511/98 af 15. juli 1998 om fastsættelse for produktionsåret 1997/98 af en tillægsstøtte for tomatkoncentrat og heraf afledte produkter
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 2201/96 af 28. oktober 1996 om den fælles markedsordning for forarbejdede frugter og grøntsager (1), senest ændret ved forordning (EF) nr. 2199/97 (2), særlig artikel 4, stk. 9, og
ud fra følgende betragtninger:
Minimumsprisen og støttebeløbet for produkter forarbejdet på basis af tomater for produktionsåret 1997/98 blev fastsat ved Kommissionens forordning (EF) nr. 1346/97 (3);
i artikel 4, stk. 10, i forordning (EF) nr. 2201/96 er det fastsat, at det støttebeløb, der er fastsat for tomatkoncentrat og heraf afledte produkter, nedsættes med 5,37 % for ikke at overstige de samlede udgifter som følge af forhøjelsen af de franske og portugisiske kvoter for tomatkoncentrat; et tillægsbeløb udbetales eventuelt efter produktionsåret, hvis forhøjelsen af de franske og portugisiske kvoter ikke er udnyttet fuldt ud;
medlemsstaterne meddelte i forbindelse med artikel 17, stk. 2, i Kommissionens forordning (EF) nr. 504/97 (4), ændret ved forordning (EF) nr. 1491/97 (5), de forarbejdede mængder tomater inden for og uden for kvoten; Frankrig og Portugal udnyttede ikke helt deres kvoter af tomatkoncentrat i produktionsåret 1997/98; der skal derfor udbetales en tillægsstøtte for tomatkoncentrat og heraf afledte produkter som fastsat i forordning (EF) nr. 1346/97 til de forarbejdningsvirksomheder, der indgav deres støtteansøgninger i forbindelse med artikel 11, stk. 4, i forordning (EF) nr. 504/97;
de i denne forordning fastsatte foranstaltninger er i overensstemmelse med udtalelse fra Forvaltningskomitéen for Forarbejdede Frugter og Grøntsager -
UDSTEDT FØLGENDE FORORDNING:
Artikel 1
1. For produktionsåret 1997/98 er tillægsstøtten for tomatkoncentrat, tomatsaft og tomatflager som omhandlet i artikel 4, stk. 10, andet afsnit, i forordning (EF) nr. 2201/96 fastsat i bilaget.
2. Det i artikel 11, stk. 1, i forordning (EF) nr. 504/97 omhandlede organ udbetaler forarbejdningsvirksomhederne på grundlag af de støtteansøgninger, de har indgivet i forbindelse med nævnte artikel, den tillægsstøtte, der er fastsat i nærværende forordning.
Artikel 2
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 15. juli 1998.